Լենա Նազարյան

Լենա Ռաֆայելի Նազարյան (), հայ լրագրող, քաղաքական գործիչ, ՀՀ Ազգային ժողովի 7-րդ գումարման խորհրդարանի փոխխոսնակ, «Իմ քայլը» խմբակցության անդամ (2019-2021)։ՀՀ ԱԺ 6-րդ գումարման պատգամավոր, «Ելք» խմբակցության ղեկավար (2018-2019)։ ՀՀ ԱԺ 8-րդ գումարման պատգամավոր, «Քաղաքացիական պայմանագիր» խմբակցության անդամ, արտաքին հարաբերությունների մշտական հանձնաժողովի անդամ։

Կենսագրություն 
Ծնվել է 1983 թվականի մարտի 9-ին Երևանում, Հայկական ԽՍՀ։

Կրթություն 
2007 թվականին ավարտել է ԵՊՀ ժուռնալիստիկայի ֆակուլտետը, միաժամանակ՝ Ժուռնալիստիկայի հայկական դպրոցի մեկամյա դասընթացը։ 2014 թվականին ավարտել է Ժամանակակից արվեստի ինստիտուտը։

Աշխատանքային գործունեություն 
 2005-2009 թվականներին աշխատել է «Հետք» շաբաթաթերթում որպես լրագրող։ 
 2008-2009 թվականներին աշխատել է «Ռեգիոն» հետազոտական կենտրոնում որպես լրագրող։ 
 2008-2009 թվականներին «Եվրոպական կամավորական ծառայության» շրջանակում եղել է կամավոր Ռումինիայում։ 
 2009-2015 թվականներին աշխատել է «Թրանսփարենսի Ինթերնեշնլ հակակոռուպցիոն կենտրոն» ՀԿ-ում որպես ընտրական ծրագրերի համակարգող։ 
 2015-2016 թվականներին աշխատել է Հայաստանի ամերիկյան համալսարանի «Պատասխանատու հանքարդյունաբերության կենտրոնի» շրջակա միջավայրի մոնիտորինգի ծրագրի համակարգող։ 
 
2013-2015 թվականներին եղել է «Քաղաքացիական պայմանագիր» հանրային-քաղաքական միավորման կառավարման խորհրդի անդամ։ 2015 թվականին ընտրվել է «Քաղաքացիական պայմանագիր» կուսակցության վարչության փոխնախագահ։ 2016 թվականին ընտրվել է «Քաղաքացիական պայմանագիր» կուսակցության վարչության անդամ։

 2017 թվականի ապրիլի 2-ին Հայաստանի Հանրապետության խորհրդարանական ընտրությունների արդյունքում ընտրվել է Հայաստանի Հանրապետության Ազգային Ժողովի 6-րդ գումարման պատգամավոր՝ «Ելք» կուսակցությունների դաշինքի համապետական ընտրական ցուցակով։ ՀՀ ԱԺ 6-րդ գումարման Տարածքային կառավարման, տեղական ինքնակառավարման, գյուղատնտեսության և բնապահպանության հարցերի մշտական հանձնաժողովի և ՀՀ ԱԺ 6-րդ գումարման հաշվիչ հանձնախմբի անդամ է։ 2018 թվականի սեպտեմբերի 12-ից մինչև` 2019 թվականի հունվարի 14-ը «Ելք» խմբակցության ղեկավար։
2018 թվականի դեկտեմբերի 9-ին Հայաստանի Հանրապետության արտահերթ խորհրդարանական ընտրությունների արդյունքում ընտրվել է Հայաստանի Հանրապետության Ազգային Ժողովի 7-րդ գումարման պատգամավոր՝ «Իմ քայլը» կուսակցությունների դաշինքի համապետական ընտրական ցուցակով։
2019-2021 թվականներին` ՀՀ ԱԺ նախագահի տեղակալ, «Իմ քայլը» խմբակցության անդամ։ ԱԺ մարդու իրավունքների պաշտպանության և հանրային հարցերի մշտական հանձնաժողովի անդամ։
2021 թվականի հունիսի 20-ին կայացած արտահերթ խորհրդարանական ընտրություններում Քաղաքացիական պայմանագիր կուսակցության համապետական ցուցակով ընտրվել է ՀՀ ԱԺ 8-րդ գումարման պատգամավոր։ ԱԺ աշխատանքի և սոցիալական հարցերի մշտական հանձնաժողովի անդամ (2021-2022), արտաքին հարաբերությունների մշտական հանձնաժողովի անդամ։

Պարգևներ 
2013 թվականին «Ասպարեզ» լրագրողների ակումբի կողմից արժանացել է «Խոսքի ազատություն» մրցանակին։

Ընտանիք 
Ամուսնացած է Պետգույքի վարչության պետ Նարեկ Բաբայանի հետ։

Ծանոթագրություններ 

Քաղաքացիական պայմանագիր կուսակցության անդամներ
ՀՀ ԱԺ 6-րդ գումարման պատգամավորներ
Հայ լրագրողներ
ԵՊՀ ժուռնալիստիկայի ֆակուլտետի շրջանավարտներ
«Ելք» դաշինքի անդամներ
ՀՀ ԱԺ 7-րդ գումարման պատգամավորներ
ՀՀ ԱԺ 8-րդ գումարման պատգամավորներ
Հայ քաղաքական գործիչներ